একাডেমিক কার্যক্রমের পাশাপাশি সহ শিক্ষা কার্যক্রমেও সাফল্যের অনন্যধারা অব্যাহত রেখেছে রাজধানীর উত্তরা মডেল টাউনে অবস্থিত মাইলস্টোন কলেজ। সম্প্রতি নটর ডেম কলেজ নাট্য দলের উদ্যোগে আয়োজিত তিনদিনের নবম জাতীয় নাট্যোৎসব ও কর্মশালায় নিজেদের কৃতিত্ব দেখিয়েছে মাইলস্টোন কলেজ। নটর ডেম কলেজ অডিটরিয়ামে অনুষ্ঠিত এই জাতীয় নাট্যোৎসব ও কর্মশালায় সারাদেশের প্রায় ৫০টি শিক্ষা প্রতিষ্ঠান অংশগ্রহণ করে। নান্দনিক এই নাট্যায়জনে মাইলস্টোন কলেজ থেকে অংশগ্রহণ করে ৩০ জন শিক্ষার্থী। সর্বাধিক সংখ্যক শিক্ষার্থী নিয়ে অংশগ্রহণকারী প্রতিষ্ঠান হিসেবে মাইলস্টোন কলেজ প্রথম স্থান অধিকার করে। নবম জাতীয় নাট্যোৎসব ও কর্মশালায় মাইলস্টোন কলেজ বিজ্ঞান বিভাগ একাদশ শ্রেণির শিক্ষার্থী তানভীর রহমান নৃত্যাভিনয়ে এবং রেদওয়ান আহমেদ চৌধুরী বহুমুখী অভিনয়ে দ্বিতীয় স্থান অধিকার করেন। এ বছর আদমজী ক্যান্টনমেন্ট কলেজে অনুষ্ঠিত এসিসি ন্যাশনাল কার্নিভাল-২০১৮’তে ব্যবসায় শিক্ষা শাখার দ্বাদশ শ্রেণির শিক্ষার্থী ইফতেখার আহমেদ জয় বিজনেস অলিম্পিয়াডে (ফিন্যান্স) দ্বিতীয় স্থান অধিকার করে। এছাড়াও চলমান শুদ্ধভাবে জাতীয় সংগীত পরিবেশন প্রতিযোগিতায় নিজ থানায় প্রথম স্থান এবং ঢাকা উত্তর সিটি কর্পোরেশনের অধীন সকল শিক্ষা প্রতিষ্ঠানের মধ্যে দ্বিতীয় স্থান অর্জন করে মাইলস্টোন কলেজ।